DEĊIŻJONI TAL-KUMMISSJONI
ta' l-24 ta' Frar 2005
dwar għajnuna finanzjarja tal-Komunità għas-sena 2005, lil ċerti laboratorji ta' referenza tal-Komunità fil-qasam tar-residwi tas-saħħa veterinarja pubblika
(innotifikata taħt in-numru tad-dokument C(2005) 392)
(It-testi bil-Ġermaniż, il-Franċiż, it-Taljan u l-Olandiz biss huma awtentiċi)
(2005/161/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-qasam veterinarju (1), u b'mod partikolari l-Artikolu 28(2) tagħha,
Billi:
(1)
Id-Deċiżjoni 90/424/KEE tistipula li l-Komunità għandha tikkontribwixxi għat-titjib ta' l-effiċjenza ta' l-ispezzjonijiet veterinarji billi tagħti għajnuna finanzjarja lil laboratorji ta' referenza. Kull laboratorju ta' referenza nnominat bħala tali, skond il-leġislazzjoni veterinarja tal-Komunità jista' jirċievi għajnuna tal-Komunità, suġġetta għal ċerti kundizzjonijiet.
(2)
Ir-Regolament tal-Kummissjoni (KE) Nru 156/2004 tad-29 ta' Jannar 2004 dwar l-assistenza finanzjarja tal-Komunità lil laboratorji ta' referenza tal-Komunità skond l-Artikolu 28 tad-Deċiżjoni 90/424/KEE (2) jistipula li l-kontribut finanzjarju mill-Komunità għandu jingħata jekk il-programmi ta' xogħol approvati jkunu mwettqa b'mod effiċjenti u li l-benefiċjarji jfornu l-informazzjoni meħtieġa kollha f'ċerti limiti ta' żmien.
(3)
Il-Kummissjoni evalwat il-programmi ta' xogħol u l-estimi tal-baġit korrispondenti sottomessi mil-laboratorji ta' referenza tal-Komunità in kwistjoni għas-sena 2005.
(4)
Skond dan, għandha tingħata għajnuna finanzjarja tal-Komunità lil laboratorji ta' referenza tal-Komunità ddisinjati għall-funzjonijiet u d-doveri stipulati fid-Direttiva tal-Kunsill 96/23/KE tad-29 ta' April 1996 dwar miżuri biex jiġu mmonitorjati ċerti sustanzi u residwi tagħhom f'annimali ħajjin u prodotti mill-annimali u jiġu revokati d-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (3).
(5)
Għandha wkoll tingħata għajnuna supplimentari għall-organizzazzjoni ta' workshops fl-oqsma li jaqgħu taħt ir-responsabilità tal-laboratorji ta' referenza tal-Komunità.
(6)
Immaniġġjar finanzjarju għaqli jirrikjedi li d-diffikultajiet rikorrenti li nqalgħu fl-operat tal-laboratorju ta' referenza tal-Komunità f'Ruma jittieħdu in konsiderazzjoni meta dan ikun ipprovdut b'għajnuna finanzjarja tal-Komunità. F'Diċembru 2004, dak il-laboratorju ġie awditjat sabiex titkompla tiġi vverifikata l-konformità mal-kundizzjonijiet ta' eliġibilità, doveri u funzjonijiet stabbilita bir-regoli tal-Komunità.
(7)
Skond l-Artikolu 3(2) tar-Regolament tal-Kunsill (KE) Nru 1258/1999 tas-17 ta' Mejju 1999 dwar il-finanzjament tal-politika agrikola komuni (4), miżuri veterinarji u tas-saħħa tal-pjanti meħuda b'mod konformi mar-regoli tal-Komunità huma ffinanzjati taħt it-Taqsima tal-Garanziji tal-Fond Ewropew għall-Garanziji u l-Gwida Agrikoli. Għal finijiet ta' kontrolli finanzjarji, l-Artikoli 8 u 9 tar-Regolament (KE) Nru 1258/1999 japplikaw għal din id-Deċiżjoni.
(8)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DIRETTIVA:
Artikolu 1
1. Il-Komunità tagħti għajnuna finanzjarja lill-Ġermanja għall-funzjonijiet u d-doveri stipulati fl-Anness V, Kapitolu 2, għad-Direttiva 96/23/KE li se jitwettqu mill-Bundesamt für Verbraucherschutz und Lebensmittelsicherheit (li qabel kien il-Bundesinstitut für Gesundheitlichen Verbraucherschutz und Veterinärmedizin (BGVV), Berlin, il-Ġermanja, għad-detezzjoni ta' residwi ta' ċerti sustanzi.
Għall-perjodu mill-1 ta' Jannar 2005 sal-31 ta' Diċembru 2005, dik l-għajnuna finanzjarja m'għandhiex taqbeż l-420 000 EUR.
2. Flimkien ma' l-ammont massimu stipulat fil-paragrafu 1, il-Komunità tagħti għajnuna finanzjarja lill-Ġermanja għall-organizzazzjoni ta' workshop mil-laboratorju msemmi fil-paragrafu 1. Dik l-għajnuna m'għandhiex taqbeż it-30 000 EUR.
Artikolu 2
1. Il-Komunità tagħti għajnuna finanzjarja lill-Franza għall-funzjonijiet u d-doveri stipulati fl-Anness V, Kapitolu 2, għad-Direttiva 96/23/KE li se jitwettqu mil-Laboratoire d'études et de recherches sur les médicaments vétérinaires et les désinfectants de L'Agence Française de Sécurité Sanitaire des aliments, (li qabel kien il-Laboratoire des Médicaments Veterinaries (CNEVA-LMV)), Fougères, Franza, għad-detezzjoni ta' residwi ta' ċerti sustanzi.
Għall-perjodu mill-1 ta' Jannar 2005 sal-31 ta' Diċembru 2005, dik l-għajnuna finanzjarja m'għandhiex taqbeż l-420 000 EUR.
2. Flimkien ma' l-ammont massimu stipulat fil-paragrafu 1, il-Komunità tagħti għajnuna finanzjarja lil Franza għall-organizzazzjoni ta' workshop mil-laboratorju msemmi fil-paragrafu 1. Dik l-għajnuna m'għandhiex taqbeż it-30 000 EUR.
Artikolu 3
1. Il-Komunità tagħti għajnuna finanzjarja lill-Italja għall-funzjonijiet u d-doveri stipulati fl-Anness V, Kapitolu 2, għad-Direttiva 96/23/KE li se jitwettqu mill-Istituto Superiore di Sanità, Ruma, l-Italja, għad-detezzjoni ta' residwi ta' ċerti sustanzi.
Għall-perjodu mill-1 ta' Jannar 2005 sal-31 ta' Diċembru 2005, dik l-għajnuna finanzjarja m'għandhiex taqbeż l-420 000 EUR.
2. Flimkien ma' l-ammont massimu stipulat fil-paragrafu 1, il-Komunità tagħti għajnuna finanzjarja lill-Italja għall-organizzazzjoni ta' żewġ workshops mil-laboratorju msemmi fil-paragrafu 1. Dik l-għajnuna m'għandhiex taqbeż it-30 000 EUR.
Artikolu 4
1. Il-Komunità tagħti għajnuna finanzjarja lill-Olanda għall-funzjonijiet u d-doveri msemmija fl-Anness V, Kapitolu 2, għad-Direttiva 96/23/KE li se jitwettqu mir-Rijksinstituut voor Volksgezondheid en Milieuhygiëne (RIVM), Bilthoven, l-Olanda, għad-detezzjoni ta' residwi ta' ċerti sustanzi.
Għall-perjodu mill-1 ta' Jannar 2005 sal-31 ta' Diċembru 2005, dik l-għajnuna finanzjarja m'għandhiex taqbeż EUR 420 000.
2. Flimkien ma' l-ammont massimu stipulat fil-paragrafu 1, il-Komunità tagħti għajnuna finanzjarja lill-Olanda għall-organizzazzjoni ta' workshop mil-laboratorju msemmi fil-paragrafu 1. Dik l-għajnuna m'għandhiex taqbeż EUR 30 000.
Artikolu 5
Din id-Deċiżjoni hija indirizzata lir-Repubblika Federali tal-Ġermanja, ir-Repubblika Franċiża, ir-Repubblika Taljana u r-Renju ta' l-Olanda.
Magħmula fi Brussell, fl-24 ta' Frar 2005.